I. Miklós (teljes nevén Nyikolaj Pavlovics Romanov, ; 1796. július 6. – 1855. március 2.) a Holstein–Gottorp–Romanov-házból származó orosz nagyherceg, majd orosz cár, hivatalos címe szerint egész Oroszország császára (Императоръ Всероссійскій - "Imperator Vszerosszijszkij"), továbbá lengyel király és finn nagyherceg 1825-től haláláig. Miklós maga I. Pál orosz cár és Württembergi Marija Fjodorovna cárné fia, testvére I. Sándor orosz cár volt, akit követett a trónon. Poroszországi Saroltától született gyermekei között van a későbbi II. Sándor orosz cár, továbbá Mária leuchtenbergi hercegné, Olga württembergi királyné és Alexandra hessen–kassel–rumpenheimi hercegné is. Miklós nevéhez fűződik az 1848-49-es magyar forradalom leverése, valamint a krími háború megindítása.